b'\n_START_ARTICLE_\nNerd\n_START_PARAGRAPH_\nNerd (de l\'angl\xc3\xa8s nerd i pronunciat IPA /n\xc9\x9b\xc9\xbet/ \xc2\xabcret\xc3\xad\xc2\xbb; \xc2\xabboig\xc2\xbb, \xc2\xabfan\xc3\xa0tic\xc2\xbb, \xc2\xabenganxat\xc2\xbb, \xc2\xabobsedit\xc2\xbb) \xc3\xa9s un estereotip que representa una persona molt intel\xc2\xb7ligent, fascinada pel coneixement, especialment cient\xc3\xadfic, i generalment sol ser associat a una persona socialment maldestra i a\xc3\xafllada de l\'entorn que l\'envolta. El mot equivalent m\xc3\xa9s aproximat a nerd en catal\xc3\xa0 seria setci\xc3\xa8ncies.\n_START_SECTION_\nDescripci\xc3\xb3\n_START_PARAGRAPH_\nEncara que s\'associa a una persona molt intel\xc2\xb7ligent en tots els \xc3\xa0mbits, generalment nom\xc3\xa9s coneix en profunditat una \xc3\xa0rea espec\xc3\xadfica. Actualment, el terme tamb\xc3\xa9 es refereix a una persona socialment normal que presenti un gran coneixement sobre un tema no dominat per la majoria de les persones. Moltes de les caracter\xc3\xadstiques atribu\xc3\xafdes a cert tipus de nerd molt retret solen ser unides a casos de S\xc3\xadndrome d\'Asperger, una forma lleu d\'autisme. Sol tenir l\'autoestima for\xc3\xa7a baixa i li manca confian\xc3\xa7a en si mateix. Tamb\xc3\xa9 sol ser objecte d\'assetjament escolar i a\xc3\xafllament social._NEWLINE_El nerd \xc3\xa9s un estereotip molt utilitzat en la ci\xc3\xa8ncia-ficci\xc3\xb3, especialment l\'estatunidenca, on se sol presentar com un noi de pell blanca de vegades amb problemes d\'acne, amb ulleres i ortod\xc3\xb2ncies, encara que darrerament s\'ha expandit a altres colors de pell. Fruit de la manca de confian\xc3\xa7a en si mateix, se sol representar com una persona obesa o molt prima. Acostuma a presentar trastorns obsessius amb l\'ordre i amb una devoci\xc3\xb3 extrema a complir les normes.\n_START_SECTION_\nHist\xc3\xb2ria\n_START_PARAGRAPH_\nEl terme nerd es va comen\xc3\xa7ar a utilitzar als anys 70, inspirat pel fil\xc3\xb3sof Timothy Charles Paul, que va utilitzar la paraula per descriure un estereotip de persona intel\xc2\xb7ligent amb males habilitats socials i que sol ser objecte de burles._NEWLINE_Cap als anys 90, el terme va desenvolupar connotacions positives dins les esferes socials connectades als ordinadors i internet. Dins aquest context, el terme defineix una persona experta en q\xc3\xbcestions t\xc3\xa8cniques, qualitat que la fa sentir orgullosa, ja que aquesta condici\xc3\xb3 pot potenciar el seu \xc3\xa8xit en el sector inform\xc3\xa0tic, cient\xc3\xadfic o cultural._NEWLINE_Per la societat, aquest terme sol ser sin\xc3\xb2nim de geek per\xc3\xb2 s\xc3\xb3n dos grups amb caracter\xc3\xadstiques for\xc3\xa7a diferents encara que a vegades es poden confondre. Els geeks solen ser persones molt m\xc3\xa9s extravertides tant en la seva personalitat com el seu estil de vida, car tenen espec\xc3\xadficament passi\xc3\xb3 pel coneixement i la fascinaci\xc3\xb3 per temes de ci\xc3\xa8ncia-ficci\xc3\xb3 i tecnologia.\n_START_SECTION_\nOrgull nerd\n_START_PARAGRAPH_\nL\'any 1984 es va estrenar el film Revenge of the Nerds, protagonitzada per Robert Carradine i Anthony Edwards, on es va representar l\'estereotip de nerd que ha creat aquesta imatge definitiva. L\'argument va inspirar l\'aparici\xc3\xb3 de l\'orgull nerd que va emergir durant els anys 90._NEWLINE_La popularitzaci\xc3\xb3 d\'internet va desembocar en la creaci\xc3\xb3 de "Dia de l\'Orgull Friqui" el 25 de maig de 2006 a Espanya, i que es va estendre a diverses cultures semblants com les dels nerds i geeks arreu del m\xc3\xb3n.'